P r e d k l a d a c i a   s p r á v a

Materiál sa predkladá na rokovanie vlády SR na základe procedúry zavedenej podľa Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej (ďalej len Európska dohoda o pridružení). Návrh rozhodnutia Asociačnej  Rady EÚ/SR musí byť odsúhlasený  všetkými 15 krajinami EÚ na jednej strane a Slovenskou republikou na druhej strane. Slovenská  republika  svoj  súhlas  vyjadruje  tak,  že s  návrhom rozhodnutia Asociačnej rady EÚ /SR vysloví súhlas vláda Slovenskej republiky svojím uznesením.

Rozhodnutie Asociačnej rady EÚ/SR  o prijatí všeobecných pravidiel a podmienok pre účasť Slovenskej republiky v programoch Európskeho spoločenstva vytvára právny základ pre širšiu participáciu slovenských orgánov a inštitúcií v programoch Spoločenstva. Rozhodnutie má rámcový charakter. Po jeho prijatí Asociačnou radou EÚ/SR a vstupe do platnosti sa budú na jeho základe uzatvárať iba  konkrétne finančné memorandá (v prípade spolufinancovania z PHARE) alebo memorandá o porozumení, na ktorých základe bude možná účasť Slovenska v jednotlivých programoch Spoločenstva. 

Vo finančnom memorande alebo v memorande o porozumení budú uvedené ďalšie   účastnícke podmienky vrátane finančných príspevkov Slovenska. Konkrétne  memorandá  pre jednotlivé programy Spoločenstva, či už budú mať formu finančného memoranda alebo memoranda o porozumení,  budú na základe tohto rámcového rozhodnutia uzatvárané medzi Európskou komisiou a kompetentným slovenským orgánom (spravidla príslušným ministerstvom). 

Návrh priloženého rozhodnutia Asociačnej rady EÚ/SR vychádza aj z Dodatkového protokolu k Európskej dohode o pridružení, ktorý bol uverejnený v Zbierke zákonov Slovenskej republiky pod č. 163/1998 Z. z. 

Slovenská republika po prijatí tohto rozhodnutia Asociačnej rady bude mať lepšie možnosti a jednoduchší prístup k finančným prostriedkom Európskych spoločenstiev v rámci príslušných programov Spoločenstva. Skutočný rozsah prostriedkov z príslušných fondov Európskeho spoločenstva bude závisieť od predloženia kvalitných projektov spracovaných kompetentnými slovenskými orgánmi. 

Z predloženého uznesenia vlády Slovenskej republiky vyplývajú úlohy pre ministra zahraničných vecí zabezpečiť uverejnenie predmetného rozhodnutia Asociačnej rady v Zbierke zákonov SR po jeho prijatí v Asociačnej rade. Pri podpise finančných memoránd alebo memoránd o porozumení budú konkrétne povinnosti vyplývať pre tie rezorty a orgány v Slovenskej republike, ktoré oprávnene memorandum podpíšu. K ich povinnostiam bude patriť najmä vyžiadať si stanovisko od ministerstva financií, zohľadniť poplatky za účasť v predmetnom programe Spoločenstva v návrhu štátneho rozpočtu na nasledujúci rok, využiť finančné prostriedky PHARE pri hradení časti poplatkov vo vybraných programoch Spoločenstva.

Materiál bol zaslaný povinne pripomienkujúcim subjektom, Štatistickému úradu SR, Protimonopolnému úradu SR a Národnej banke Slovenska na skrátené medzirezortné pripomienkové konanie z eurointegračných dôvodov. Po prijatí predmetného rozhodnutia Asociačnej rady EÚ/SR, môžu byť uzatvárané finančné memorandá alebo memorandá o porozumení pre jednotlivé programy Spoločenstva. Definitívne znenie rozhodnutia Asociačnej rady EÚ/SR  bolo upravené po konzultácii medzi MZV SR, Stálou misiou SR pri Európskych spoločenstvách a lingvistickým servisom Európskej komisie. 

Vyhodnotenie pripomienkového konania je uvedené v prílohe. Materiál sa predkladá na rokovanie vlády SR bez rozporov.